CELEX: 32011R0745
Language: sl
Date: 2011-07-28 00:00:00
Title: Izvedbena uredba Komisije (EU) št. 745/2011 z dne 28. julija 2011 o vpisu imena v register zaščitenih označb porekla in zaščitenih geografskih označb (Karlovarské trojhránky (ZGO))

29.7.2011   
            
            
               SL
            
            
               Uradni list Evropske unije
            
            
               L 197/5
            
         IZVEDBENA UREDBA KOMISIJE (EU) št. 745/2011
   z dne 28. julija 2011
   o vpisu imena v register zaščitenih označb porekla in zaščitenih geografskih označb (Karlovarské trojhránky (ZGO))
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (1) in zlasti tretjega pododstavka člena 7(5) Uredbe,
   ob upoštevanju naslednjega:
   
               (1)
            
            
               V skladu s členom 6(2) in členom 17(2) Uredbe (ES) št. 510/2006 je bila vloga Češke z dne 19. oktobra 2004 za registracijo imena „Karlovarské trojhránky“ objavljena v Uradnem listu Evropske unije
                   (2).
            
         
               (2)
            
            
               Avstrija in Nemčija sta v skladu s členom 7(1) Uredbe (ES) št. 510/2006 registraciji ugovarjali. Ugovori so se na podlagi točk (a), (b), (c) in (d) prvega pododstavka člena 7(3) navedene uredbe šteli za sprejemljive.
            
         
               (3)
            
            
               Komisija je v dopisih z dne 6. maja 2008 zadevni državi članici pozvala, naj med seboj dosežeta dogovor v skladu z njunimi notranjimi postopki.
            
         
               (4)
            
            
               Ker Avstrija in Češka ter Češka in Nemčija v predvidenem roku niso dosegle soglasja, mora Komisija sprejeti sklep po postopku iz člena 15(2) Uredbe (ES) št. 510/2006.
            
         
               (5)
            
            
               V zvezi z domnevno neskladnostjo s členom 2 Uredbe (ES) št. 510/2006 zaradi odsotnosti proizvodnje na geografskem območju in zaradi njenega velikega slovesa so pristojni nacionalni organi potrdili, da je proizvodnja potekala na geografskem območju. Povezava temelji na posebni kakovosti proizvoda, ki se pripisuje geografskemu območju, in sicer naravne mineralne vode, ki se uporablja pri proizvodnji, kar zadošča za izpolnjevanje zahtev iz člena 2(1)(b); dejstvo, ali sloves nekega proizvoda zadošča za izpolnjevanje zahtev iz člena 2(1) ali ne, je nepomembno.
            
         
               (6)
            
            
               Nemčija je ugovarjala, da so bile blagovne znamke, vključno z imenom „Karlsbader Oblaten“ registrirane, preden je bila predložena vloga za registracijo imena „Karlovarské trojhránky“ kot zaščitene geografske označbe. Prav tako je bil predložen dokaz, da potrošniki v Nemčiji ime „Karlsbader Oblaten“ povezujejo z določeno vrsto oblatov. Vendar v izjavah o ugovoru ni bil predložen nikakršen dokaz, da potrošniki oblate tesno povezujejo z vsemi blagovnimi znamkami ali pa katero koli blagovno znamko, ki bi bila drugačna od opisnega izraza „Karlsbader Oblaten“; prav tako ni bil predložen dokaz, da bi potrošniki lahko imeli zmotne predstave o pravi identiteti proizvoda, trženega pod imenom „Karlovarské trojhránky“. Komisija zato ne more skleniti, da bi bila registracija imena „Karlovarské trojhránky“ v nasprotju s členom 3(4) Uredbe (ES) št. 510/2006.
            
         
               (7)
            
            
               Ker je poglavitni del imen „Karlsbader Oblaten“ in „Karlovarské trojhránky“ identičen, je upravičeno sklepati, da sta imeni za namene člena 7(3)(c) Uredbe (ES) št. 510/2006 delno identični. Ker imata proizvoda skupno poreklo in sta si podobna, bi lahko zaradi uporabe zaščite iz člena 13 Uredbe (ES) št. 510/2006 in zlasti njegovega odstavka 1(b) pristojno sodišče sklenilo, da bi bilo ime „Karlovarské trojhránky“, če bi bilo registrirano, zaščiteno pred uporabo imena „Karlsbader Oblaten“ na zadevnih oblatih. Dokazi kažejo, da bi bil v smislu člena 7(3)(c) Uredbe (ES) št. 510/2006 obstoj imena „Karlsbader Oblaten“ ogrožen z registracijo imena „Karlovarské trojhránky“.
            
         
               (8)
            
            
               Izjave o ugovoru so bile sprejete v postopek, med drugim zato, ker bi registracija predlaganega imena ogrozila obstoj delno identičnega imena, in sicer imena „Karlsbader Oblaten“, kolikor se to ime uporablja na proizvodu in ni zaščiteno v okviru zakonodaje o blagovnih znamkah. Dokazi obenem kažejo, da ime „Karlsbader Oblaten“ izvira od proizvajalcev iz mesta, ki je bilo nekoč znano kot Karlsbad, in da se zadevni oblati že dolgo časa proizvajajo pod tem imenom. Dokazi kažejo tudi, da se ime „Karlsbader Oblaten“ uporablja za avtentičen in tradicionalen proizvod, ki ne izkorišča slovesa imena „Karlovarské trojhránky“. Zato je treba predvideti maksimalno prehodno obdobje iz člena 13(3) Uredbe (ES) št. 510/2006.
            
         
               (9)
            
            
               Zaradi neizpolnjevanja pogojev iz člena 14(1) blagovnih znamk, ki vsebujejo ime „Karlsbader Oblaten“ in so bile zaščitene z registracijo ali privzete prek rabe pred predložitvijo vloge za registracijo imena „Karlovarské trojhránky“, ni mogoče razveljaviti ali ovirati njihove nadaljnje uporabe na podlagi registracije imena „Karlovarské trojhránky“ kot zaščitene geografske označbe, če so splošne zahteve iz zakonodaje za blagovne znamke sicer izpolnjene.
            
         
               (10)
            
            
               Kar zadeva generični status, so se dokazi, predloženi v okviru izjav o ugovoru, nanašali na občo rabo izraza „Karlsbader Oblaten“ in ne na rabo izraza „Karlovarské trojhránky“. Čeprav so bili v ugovorih predloženi dokazi, da obstajajo številni primeri uporabe v smislu splošnega opisnega izraza, vključno z nemškim izrazom „Karlsbader Oblaten“, pa ni bil predložen dokaz, da se ime „Karlovarské trojhránky“ uporablja za označevanje vrste proizvodov, ki ne izvirajo iz območja mesta Karlovy Vary. Ugovor ne upošteva okoliščin na Češkem. Na podlagi predloženih informacij zato ni mogoče skleniti, da je ime „Karlovarské trojhránky“ generično, in ne gre za kršitev člena 3(1) Uredbe (ES) št. 510/2006.
            
         
               (11)
            
            
               Glede na navedeno je treba ime „Karlovarské trojhránky“ vpisati v register zaščitenih označb porekla in zaščitenih geografskih označb pod pogojem, da se predvidi prehodno obdobje petih let, med katerim se lahko ime „Karlsbader Oblaten“ še naprej uporablja v okoliščinah, ki so izključno v prehodnem obdobju lahko v nasprotju z določbami o zaščiti iz člena 13(1) Uredbe (ES) št. 510/2006.
            
         
               (12)
            
            
               Ukrepi, določeni v tej uredbi, so v skladu z mnenjem Stalnega odbora za zaščitene geografske označbe in zaščitene označbe porekla –
            
         SPREJELA NASLEDNJO UREDBO:
   Člen 1
   Ime iz Priloge k tej uredbi se vpiše v register.
   Člen 2
   1.   Ime „Karlsbader Oblaten“ se lahko za obdobje petih let od začetka veljave te uredbe uporablja za poimenovanje oblatov, ki niso v skladu s specifikacijo oblatov „Karlovarské trojhránky“.
   2.   Blagovne znamke, ki vsebujejo ime „Karlsbader Oblaten“ in so bile zaščitene z registracijo ali privzete prek rabe pred 19. oktobrom 2004, se ne razveljavijo, prav tako nadaljnje uporabe ne ovira registracija imena „Karlovarské trojhránky“ kot zaščitene geografske označbe, pod pogojem, da so izpolnjene druge splošne zahteve zakonodaje o blagovnih znamkah.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 28. julija 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 93, 31.3.2006, str. 12.
   
      (2)  UL C 206, 5.9.2007, str. 29.
   
      PRILOGA
      Živila iz Priloge I k Uredbi (ES) št. 510/2006:
      
         Skupina 2.4   Kruh, fino pecivo, slaščice in drugi pekovski izdelki
      
      ČEŠKA
      Karlovarské trojhránky (ZGO)